arnastofnun/IGC-2024 huggingface dataset:
Samningur milli Íslands og Færeyja um fiskveiðar innan íslenskrar og færeyskrar lögsögu 2017 Nefndarálit - þingskjal nr. 140

148. löggjafarþing 2017–2018.

Þingskjal 140 - 76. mál.

Undirskrift.

Síðari umræða.

Nefndarálit um tillögu til þingsályktunar um staðfestingu samnings milli Íslands og Færeyja um fiskveiðar innan íslenskrar og færeyskrar lögsögu á árinu 2017.

Frá utanríkismálanefnd.

Nefndin hefur fjallað um málið og fengið á sinn fund Helgu Hauksdóttur, Þorvald Hrafn Yngvason, Pétur G. Thorsteinsson og Katrínu Einarsdóttur frá utanríkisráðuneyti og Jóhann Guðmundsson frá atvinnuvega- og nýsköpunarráðuneyti.

Með tillögunni er leitað heimildar Alþingis til staðfestingar á samningi milli Íslands og Færeyja um fiskveiðar innan íslenskrar og færeyskrar lögsögu á árinu 2017 sem gengið var frá með bréfaskiptum í Reykjavík og Þórshöfn 2. júní og 26. júlí 2017.

Samningurinn kveður á um heimildir aðila til veiða á uppsjávarfiski í lögsögu hvors annars á árinu 2017 og samkvæmt honum eru íslenskum skipum heimilar veiðar á allt að 1.300 lestum af makríl og 2.000 lestum af kolmunna og síld, annarri en norsk-íslenskri, innan færeyskrar lögsögu á árinu 2017.

Fram kemur í greinargerð með tillögunni að á árlegum fundi sjávarútvegs- og landbúnaðarráðherra Íslands og sjávarútvegsráðherra Færeyja sem haldinn var í Þórshöfn í Færeyjum 12.–13. desember 2017 náðist ekki samkomulag um veiðiheimildir Færeyinga í íslenskri lögsögu og um gagnkvæman aðgang að lögsögum ríkjanna vegna veiða á kolmunna og norsk-íslenskri síld árið 2018. Á fundinum bauð Ísland fram óbreyttan samning en Færeyjar kröfðust aukinna heimilda í botnfiski, þar með talið þorski, ásamt því að krefjast þess að allar takmarkanir á löndun loðnu til manneldisvinnslu í Færeyjum og vegna manneldisvinnslu færeyskra vinnsluskipa yrðu afnumdar. Án samkomulags við Færeyjar mun íslenskum skipum ekki verða heimilar veiðar á kolmunna og norsk-íslenskri síld innan lögsögu Færeyja á árinu 2018. Því er í tillögunni lagt til að veiðiheimildir færeyskra skipa í íslenskri lögsögu loðnuvertíðina 2017/2018 verði bundnar þeim fyrirvara að íslenskum skipum séu jafnframt heimilar veiðar á kolmunna og norsk-íslenskri síld innan lögsögu Færeyja á árinu 2018.

Nefndin leggur til að tillagan verði samþykkt óbreytt.

Inga Sæland sat fund nefndarinnar sem áheyrnarfulltrúi og er samþykk áliti þessu.

Alþingi, 29. desember 2017.
Frestun á fundum Alþingis Þingsályktun - þingskjal nr. 145

148. löggjafarþing 2017–2018.

Nr. 1/148.

Þingskjal 145 - 77. mál.

Þingsályktun um samþykki til frestunar á fundum Alþingis samkvæmt 1. mgr. 23. gr. stjórnarskrárinnar.

Alþingi ályktar að veita samþykki til þess að fundum þingsins verði frestað frá 29. desember 2017 eða síðar, ef nauðsyn krefur, til 22. janúar 2018.

Samþykkt á Alþingi 30. desember 2017.
Samningur milli Íslands og Færeyja um fiskveiðar innan íslenskrar og færeyskrar lögsögu 2017 Þingsályktun - þingskjal nr. 147

148. löggjafarþing 2017–2018.

Nr. 2/148.

Þingskjal 147 - 76. mál.

Þingsályktun um staðfestingu samnings milli Íslands og Færeyja um fiskveiðar innan íslenskrar og færeyskrar lögsögu á árinu 2017.

Alþingi ályktar að heimila ríkisstjórninni að staðfesta fyrir Íslands hönd samning milli Íslands og Færeyja um fiskveiðar innan íslenskrar og færeyskrar lögsögu á árinu 2017 sem gengið var frá með bréfaskiptum í Reykjavík og Þórshöfn 2. júní og 26. júlí 2017, með fyrirvara um að veiðiheimildir færeyskra skipa í íslenskri lögsögu loðnuvertíðina 2017/2018 verði bundnar því skilyrði að íslenskum skipum séu jafnframt heimilar veiðar á kolmunna og norsk-íslenskri síld innan lögsögu Færeyja á árinu 2018.

Samþykkt á Alþingi 30. desember 2017.
Bygging 5.000 leiguíbúða Þingsályktunartillaga - þingskjal nr. 43

148. löggjafarþing 2017–2018.

Þingskjal 43 - 43. mál.

Tillaga til þingsályktunar um byggingu 5.000 leiguíbúða.

Flm.: Logi Einarsson, Albertína Friðbjörg Elíasdóttir, Ágúst Ólafur Ágústsson, Guðjón S. Brjánsson, Guðmundur Andri Thorsson, Helga Vala Helgadóttir, Oddný G. Harðardóttir.

Alþingi ályktar að fela ríkisstjórninni að koma að byggingu að minnsta kosti 5.000 leiguíbúða svo fljótt sem auðið er. Íbúðirnar eiga að nýtast til þess að koma fótunum undir leigumarkað sem er rekinn án hagnaðarsjónarmiða.

Greinargerð.

Það er nauðsynlegt að bregðast við neyðarástandi á húsnæðismarkaði þar sem mikill fjöldi fólks fær ekki lausnir við hæfi og býr við mikið óöryggi. Koma þarf ungu fólki og leigjendum í öruggt húsaskjól og mæta kröfum stéttarfélaga um aukinn félagslegan stöðugleika.

Það er best gert með því að ríkið komi að stórfelldri uppbyggingu á íbúðum til að mæta skorti og tryggi að sú mikla uppbygging á nýjum íbúðum sem er í farvatninu nýtist þeim sem lakast standa á húsnæðismarkaði. Aðkoma ríkisins er nauðsynleg til þess að leggja grunn að traustum leigumarkaði og tryggja að mikil fjölgun íbúða á næstu árum verði hagkvæm fyrir samfélagið og nýtist í baráttunni gegn fátækt.

Útfæra þarf aðkomu ríkisins í nánu samstarfi við sveitarfélögin í landinu og Íbúðalánasjóð. Meta þarf hvar þörfin er fyrir nýtt húsnæði og tryggja að uppbygging eigi sér stað þar.

Aðkoma ríkisstjórnarinnar að uppbyggingu 5.000 íbúða samkvæmt þingsályktunartillögu þessari verði á grundvelli laga um almennar íbúðir, nr. 52/2016. Veita þarf stofnstyrki á grundvelli laga um almennar íbúðir í ríkari mæli en nú er gert. Árið 2015 var samið við stéttarfélög um uppbyggingu 2.300 almennra íbúða. Byggja þarf mun fleiri íbúðir og hraða uppbyggingunni. Íbúðalánasjóður áætlar að til ársloka ársins 2019 verði þörf fyrir 9.000 nýjar íbúðir á landinu öllu og rúmlega 2.000 á hverju ári þar á eftir.
Óháð, fagleg staðarvalsgreining fyrir nýtt þjóðarsjúkrahús Nefndarálit - þingskjal nr. 1089

148. löggjafarþing 2017–2018.

Þingskjal 1089 - 88. mál.

Síðari umræða.

Nefndarálit um tillögu til þingsályktunar um óháða, faglega staðarvalsgreiningu fyrir nýtt þjóðarsjúkrahús.

Frá meiri hluta velferðarnefndar.

Nefndin hefur fjallað um málið og fengið á sinn fund Ásu Atladóttur, Gest Ólafsson, Guðjón Sigurbjartsson, Hilmar Þór Björnsson og Kristínu Gunnarsdóttur frá Betra spítala á betri stað, Gunnar Svavarsson frá byggingarnefnd NLSH og Ingólf Þórisson og Sigríði Gunnarsdóttur frá Landspítalanum. Umsagnir bárust frá embætti landlæknis, Félagi íslenskra hjúkrunarfræðinga, Háskóla Íslands, Hilmari Þór Björnssyni, Landspítalanum, Landssambandi slökkviliðs- og sjúkraflutningamanna, landssamtökunum Spítalinn okkar, Nýjum Landspítala ohf., Reykjavíkurborg, Samtökum um betri spítala og Verkfræðingafélagi Íslands.

Flestir umsagnaraðilar um málið leggjast hart gegn tillögunni, eins og rökstutt er í umsögnum. Í nokkrum umsögnum er velt upp þeim möguleika að hefja nú þegar skoðun á hvar „næsta kynslóð“ spítala eigi að vera. Meiri hlutinn getur tekið undir þær vangaveltur en slíkt má ekki verða til að tefja framgang Hringbrautarverkefnisins. Meiri hlutinn bendir á að Hringbrautarverkefnið er þegar komið vel af stað og byggingarframkvæmdir hafnar. Þá er gert ráð fyrir áframhaldandi uppbyggingu á þessu ári, stefnt er að því að framkvæmdarvinna við meðferðarkjarna hefjist á næstunni og samkvæmt fjármálaáætlun sem liggur fyrir þinginu er verkefnið fjármagnað á gildistíma áætlunarinnar. Umsagnir frá faghópum sem sendu inn umsagnir eru á þann veg að það þoli enga bið að bæta aðstöðu starfsfólks og sjúklinga á spítalanum. Fyrir nefndinni kom fram nokkuð mismunandi skilningur á efni tillögunnar og virtist gestum og umsagnaraðilum ekki vera ljóst hvort samþykkt tillögunnar myndi fela í sér töf eða stöðvun á núverandi verkefnum við Landspítalann, hvort tillögunni væri einungis ætlað að eiga við um næstu kynslóð spítala eða hvort verkefni við spítalann mundu halda áfram á óbreyttum grunni þrátt fyrir að vinna við staðarval stæði yfir. Tillagan er því óljós og ekki hægt að fullyrða um afleiðingar þess yrði hún samþykkt. Mikilvægt er að Alþingi álykti aðeins með skýrum og afdráttarlausum hætti. Meiri hlutinn leggst eindregið gegn því að vinna við Hringbrautarverkefnið verði tafin og leggur til að tillagan verði felld.

Ásmundur Friðriksson var fjarverandi við afgreiðslu málsins en skrifar undir álitið í samræmi við 4. mgr. 18. gr. starfsreglna fyrir fastanefndir Alþingis.

Alþingi, 1. júní 2018.
Siðareglur fyrir alþingismenn Þingsályktun - þingskjal nr. 1100

148. löggjafarþing 2017–2018.

Nr. 18/148.

Þingskjal 1100 - 443. mál.

Þingsályktun um breytingu á þingsályktun nr. 23/145, um siðareglur fyrir alþingismenn.

Alþingi ályktar, með vísan til 88. gr. þingskapa, að eftirfarandi breytingar verði gerðar á siðareglum fyrir alþingismenn, sbr. þingsályktun Alþingis 16. mars 2016, nr. 23/145:

a. Á eftir c-lið 1. mgr. 5. gr. siðareglnanna komi nýr stafliður, svohljóðandi: leggja sig fram um að skapa í störfum sínum heilbrigt starfsumhverfi innan þings sem utan og hvarvetna þar sem þeir sinna störfum sínum þar sem hafnað er hvers konar kynferðislegri eða kynbundinni áreitni, einelti eða annarri vanvirðandi framkomu.

b. Orðin „sem hafa setið samfellt í fjórar vikur“ í 2. málsl. 2. mgr. 5. gr. siðareglnanna falli brott.

c. Á eftir 7. gr. siðareglnanna komi ný grein, svohljóðandi:

Þingmenn skulu ekki sýna öðrum þingmönnum, starfsmönnum þingsins eða gestum kynferðislega eða kynbundna áreitni, leggja þá í einelti eða koma fram við þá á annan vanvirðandi hátt.

Við samþykkt ályktunarinnar skal fella breytingarnar inn í gildandi siðareglur fyrir alþingismenn, sbr. þingsályktun nr. 23/145, og birta þær svo breyttar á vef Alþingis. Taka breytingarnar gildi frá og með þeirri birtingu.

Samþykkt á Alþingi 5. júní 2018.
Skilyrðislaus grunnframfærsla Nefndarálit - þingskjal nr. 1106

148. löggjafarþing 2017–2018.

Þingskjal 1106 - 9. mál.

Síðari umræða.

Nefndarálit með frávísunartillögu um tillögu til þingsályktunar um skilyrðislausa grunnframfærslu (borgaralaun).

Frá meiri hluta velferðarnefndar.

Nefndin hefur fjallað um málið og fengið á sinn fund dr. Guy Standing í gegnum fjarfundabúnað, Henný Hinz og Sigríði Ingibjörgu Ingadóttur frá Alþýðusambandi Íslands, Ragnar Þór Ingólfsson frá VR – stéttarfélagi, Albert Sigurðsson frá Íslandsdeild BIEN og Indriða H. Þorláksson. Umsagnir bárust frá Alþýðusambandi Íslands, Barnaheillum, Hagsmunasamtökum heimilanna, Ísafjarðarbæ, Íslandsdeild BIEN, Mannréttindaskrifstofu Íslands, Öryrkjabandalagi Íslands, Reykjavíkurborg og sveitarfélaginu Vogum.

Með þingsályktunartillögunni er lagt til að Alþingi álykti að fela félags- og jafnréttismálaráðherra í samstarfi við fjármála- og efnahagsráðherra að skipa starfshóp sem kortleggi leiðir til að tryggja öllum borgurum landsins skilyrðislausa grunnframfærslu með það að markmiði að styrkja efnahagsleg og félagsleg réttindi fólks og stuðla að jöfnum tækifærum.

Við umfjöllun nefndarinnar komu fram ólík sjónarmið um það að taka upp skilyrðislausa grunnframfærslu en almennt lýstu umsagnaraðilar sig fylgjandi því að hugmyndin yrði skoðuð gaumgæfilega til að skjóta styrkum stoðum undir umræðu um kosti og galla borgaralauna. Þá var bent á að hinn 23. janúar 2018 hefði Evrópuráðsþingið samþykkt ályktun um skilyrðislausa grunnframfærslu þar sem aðildarríkin eru hvött til að kanna kosti slíkrar grunnframfærslu og ræða endurskoðun á gildandi kerfum.

Meiri hlutinn telur að full ástæða sé til að greina kosti og galla borgaralauna sem og mögulega útfærslu þeirra í íslensku samhengi. Meiri hlutinn telur hins vegar ekki tímabært að vísa þeirri vinnu í hendur hópi sérfræðinga eins og lagt er til í tillögunni. Málið falli hins vegar vel að verkefnum framtíðarnefndar þingmanna sem forsætisráðherra hefur boðað að skipuð verði innan skamms.

Meiri hlutinn leggur því til að þingsályktunartillögunni verði vísað til ríkisstjórnarinnar og henni falið að tryggja að úttekt á kostum og göllum skilyrðislausrar grunnframfærslu verði meðal verkefna framtíðarnefndar.

Alþingi, 30. maí 2018.
Aðgengi að stafrænum smiðjum Þingsályktun - þingskjal nr. 1116

148. löggjafarþing 2017–2018.

Nr. 19/148.

Þingskjal 1116 - 236. mál.

Þingsályktun um aðgengi að stafrænum smiðjum.

Alþingi ályktar að fela ferðamála-, atvinnuvega- og nýsköpunarráðherra í samvinnu við mennta- og menningarmálaráðherra að vinna áætlun um uppbyggingu og rekstur stafrænna smiðja með það að markmiði að framhaldsskólanemendur fyrst og fremst hafi aðgang að slíkum smiðjum en að smiðjurnar verði einnig opnar bæði grunnskólanemendum og almenningi. Áætlunin verði unnin í samstarfi mennta- og menningarmálaráðuneytis og atvinnuvega- og nýsköpunarráðuneytis við Nýsköpunarmiðstöð Íslands, Samband íslenskra sveitarfélaga, menntavísindasvið háskólanna, einstaklinga og félagasamtök í nærsamfélaginu og aðra hlutaðeigandi. Við áætlunargerðina verði aðalnámskrár grunn- og framhaldsskóla hafðar til hliðsjónar. Áætlunin verði skýr um framvindu verkefnis, verklok og um fjármögnun sem geti verið í samstarfi við aðila í nærsamfélaginu.

Samþykkt á Alþingi 6. júní 2018.
Gerð áætlunar um stafræna endurgerð íslensks prentmáls Þingsályktun - þingskjal nr. 1117

148. löggjafarþing 2017–2018.

Nr. 20/148.

Þingskjal 1117 - 219. mál.

Þingsályktun um gerð áætlunar um stafræna endurgerð íslensks prentmáls.

Alþingi ályktar að fela mennta- og menningarmálaráðherra að skipa starfshóp sem geri kostnaðar- og tímaáætlun um stafræna endurgerð íslensks prentmáls sem verði aðgengileg til lestrar á nettengdum búnaði og kanni möguleika þess að ná samningum við höfundaréttarhafa um slík afnot stafrænnar endurgerðar ritverka. Starfshópurinn geri grein fyrir kostnaði og möguleikum á að ljúka stafrænni endurgerð íslensks prentmáls á a) 5 árum, b) 10 árum og c) 15 árum. Starfshópurinn ljúki störfum í tæka tíð til þess að ráðherra verði unnt að flytja Alþingi skýrslu um málið og kynna niðurstöður hans fyrir 1. desember 2018.

Samþykkt á Alþingi 6. júní 2018.
Fjármálaáætlun 2019–2023 Breytingartillaga - þingskjal nr. 1130

148. löggjafarþing 2017–2018.

Þingskjal 1130 - 494. mál.

Síðari umræða.

Breytingartillaga við tillögu til þingsályktunar um fjármálaáætlun fyrir árin 2019–2023.

Frá 2. minni hluta fjárlaganefndar (ÁÓÁ).

Við töfluna Heildarútgjöld málefnasviða árin 2019–2023 og töfluna Útgjaldarammar málefnasviða árin 2019–2023. Eftirfarandi liðir breytist sem hér segir:

Greinargerð.

Hér er lagt til að fjárframlög verið aukin til þróunarsamvinnu, samgangna, framhaldsskóla, háskóla, Landspítala, Sjúkrahússins á Akureyri, heilbrigðisþjónustu úti á landi með almenna sjúkrahúsþjónustu, heilsugæslu, öryrkja, aldraðra, barnabóta, vaxtabóta og stofnframlaga til almennra íbúða. Heildaráhrif breytinganna á ríkissjóð eru rúmlega 23 milljarðar kr. á ári sem hægt er að fjármagna með betri nýtingu tekjustofna ríkisins og annarri forgangsröðun í skattamálum.
Fjármálaáætlun 2019–2023 Breytingartillaga - þingskjal nr. 1131

148. löggjafarþing 2017–2018.

Þingskjal 1131 - 494. mál.

Síðari umræða.

Breytingartillaga við tillögu til þingsályktunar um fjármálaáætlun fyrir árin 2019–2023.

Frá 3. minni hluta fjárlaganefndar (BirgÞ).

Við töfluna Heildarútgjöld málefnasviða árin 2019–2023 og töfluna Útgjaldarammar málefnasviða árin 2019–2023. Eftirfarandi liðir breytist sem hér segir:

Greinargerð.

Hér er lagt til að á gildistíma fjármálaáætlunar komi til greiðslu sérstakt aukafjárframlag til lögbundinna stofnana ríkisins á Suðurnesjum að fjárhæð samtals 700 millj. kr.: 93 millj. kr. árlega til Heilbrigðisstofnunar Suðurnesja (HSS), 40 millj. kr. árlega til embættis lögreglustjórans á Suðurnesjum og 35 millj. kr. einskiptisfjárframlag til Fjölbrautaskóla Suðurnesja. Lagt er til að 7% af hreinum tekjum ríkissjóðs af sölu eigna Þróunarfélags Keflavíkurflugvallar, Kadeco renni til þessara verkefna.
Ákvörðun sameiginlegu EES-nefndarinnar nr. 186/2017 um breytingu á XVII. viðauka við EES-samninginn Þingsályktun - þingskjal nr. 1143

148. löggjafarþing 2017–2018.

Nr. 21/148.

Þingskjal 1143 - 545. mál.

Þingsályktun um staðfestingu ákvörðunar sameiginlegu EES-nefndarinnar nr. 186/2017 um breytingu á XVII. viðauka (Hugverkaréttindi) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 186/2017, um breytingu á XVII. viðauka (Hugverkaréttindi) við EES-samninginn frá 2. maí 1992, og fella inn í samninginn tilskipun Evrópuþingsins og ráðsins (ESB) 2014/26 frá 26. febrúar 2014 um sameiginlega umsýslu höfundarréttar og skyldra réttinda og leyfisveitingar yfir landamæri vegna netnotkunar á tónverkum á innri markaðnum.

Samþykkt á Alþingi 7. júní 2018.
Ákvörðun sameiginlegu EES-nefndarinnar um breytingu á XI. viðauka og bókun 37 við EES-samninginn Þingsályktun - þingskjal nr. 1144

148. löggjafarþing 2017–2018.

Nr. 22/148.

Þingskjal 1144 - 612. mál.

Þingsályktun um staðfestingu ákvörðunar sameiginlegu EES-nefndarinnar um breytingu á XI. viðauka (Rafræn fjarskipti, hljóð- og myndmiðlun og upplýsingasamfélagið) og bókun 37 (sem inniheldur skrána sem kveðið er á um í 101. gr.) við EES-samninginn (almenna persónuverndarreglugerðin).

Alþingi ályktar að heimila ríkisstjórninni að staðfesta fyrir Íslands hönd fyrirhugaða ákvörðun sameiginlegu EES-nefndarinnar um breytingu á XI. viðauka (Rafræn fjarskipti, hljóð- og myndmiðlun og upplýsingasamfélagið) og bókun 37 (sem inniheldur skrána sem kveðið er á um í 101. gr.) við EES-samninginn frá 2. maí 1992 um að fella inn í samninginn reglugerð Evrópuþingsins og ráðsins (ESB) 2016/679 frá 27. apríl 2016 um vernd einstaklinga í tengslum við vinnslu persónuupplýsinga og um frjálsa miðlun slíkra upplýsinga og niðurfellingu tilskipunar 95/46/EB (almenna persónuverndarreglugerðin).

Samþykkt á Alþingi 7. júní 2018.
Fjármálaáætlun 2019–2023 Þingsályktun - þingskjal nr. 1176

148. löggjafarþing 2017–2018.

Nr. 23/148.

Þingskjal 1176 - 494. mál.

Þingsályktun um fjármálaáætlun fyrir árin 2019–2023.

Alþingi ályktar, sbr. lög nr. 123/2015, um opinber fjármál, að stjórnvöld fylgi fjármálaáætlun um opinber fjármál fyrir árin 2019–2023, sem byggð er á fyrirliggjandi fjármálastefnu fyrir sama tímabil og skilyrðum hennar, samkvæmt eftirfarandi yfirlitum um markmið fyrir afkomu og efnahag hins opinbera í heild og fyrir opinbera aðila og um áætlanir um þróun tekna og gjalda þeirra næstu fimm árin.

Alþingi telur að fjármálaáætlunin sé í samræmi við fyrirliggjandi fjármálastefnu fyrir árin 2018–2022.

Lykiltölur um afkomu og efnahag opinberra aðila.

1 Staða í árslok, efnislegar og peningalegar eignir að frádregnum brúttóskuldum að meðtöldum lífeyrisskuldbindingum og viðskiptaskuldum, þ.e. heildarskuldum.

2 Brúttóskuldir að meðtöldum lífeyrisskuldbindingum og viðskiptaskuldum.

3 Heildarskuldir að frátöldum lífeyrisskuldbindingum og viðskiptaskuldum og að frádregnum sjóðum og bankainnstæðum, sbr. 7. gr. laga nr. 123/2015, um opinber fjármál.

Fjárstreymisyfirlit fyrir hið opinbera árin 2019–2023.

Fjárstreymisyfirlit fyrir A-hluta ríkissjóðs árin 2019–2023.

Fjárstreymisyfirlit fyrir A-hluta sveitarfélaga árin 2019–2023.

Heildarútgjöld málefnasviða árin 2019–2023.

Útgjaldarammar málefnasviða árin 2019–2023.

Samþykkt á Alþingi 8. júní 2018.
Þjóðarsátt um bætt kjör kvennastétta Þingsályktun - þingskjal nr. 1243

148. löggjafarþing 2017–2018.

Nr. 25/148.

Þingskjal 1243 - 50. mál.

Þingsályktun um þjóðarsátt um bætt kjör kvennastétta.

Alþingi ályktar að fela fjármála- og efnahagsráðherra að efna til viðræðna við aðila vinnumarkaðarins og fulltrúa sveitarfélaganna um leiðir til að tryggja jafnræði við launasetningu ólíkra starfsstétta sem vinna hjá hinu opinbera. Ráðist verði í greiningu á launakjörum ólíkra starfsstétta, m.a. til að draga fram kynbundinn launamun, og sérstaklega verði horft til reynslu sveitarfélaga af starfsmati og skoðað hvort sú aðferðafræði geti nýst við mat á störfum á vegum hins opinbera.

Samþykkt á Alþingi 11. júní 2018.
Skattleysi uppbóta á lífeyri Þingsályktun - þingskjal nr. 1268

148. löggjafarþing 2017–2018.

Nr. 28/148.

Þingskjal 1268 - 649. mál.

Þingsályktun um skattleysi uppbóta á lífeyri.

Alþingi ályktar að fela fjármála- og efnahagsráðherra að leggja fram lagafrumvarp, eigi síðar en 1. nóvember 2018, sem leysi undan skattskyldu uppbætur á lífeyri samkvæmt lögum um félagslega aðstoð, nr. 99/2007. Við frumvarpsvinnuna verði m.a. haft samráð við félags- og jafnréttismálaráðherra með það að markmiði að tryggja að skattleysi uppbóta á lífeyri skerði ekki lífeyrisgreiðslur almannatrygginga.

Samþykkt á Alþingi 12. júní 2018.
Frestun á fundum Alþingis Þingsályktun - þingskjal nr. 1284

148. löggjafarþing 2017–2018.

Nr. 29/148.

Þingskjal 1284 - 661. mál.

Þingsályktun um samþykki til frestunar á fundum Alþingis samkvæmt 1. mgr. 23. gr. stjórnarskrárinnar.

Alþingi ályktar að veita samþykki til þess að fundum þingsins verði frestað frá 12. júní 2018 eða síðar, ef nauðsyn krefur, til 17. júlí 2018.

Samþykkt á Alþingi 12. júní 2018.
Frestun á fundum Alþingis Stjórnartillaga - þingskjal nr. 1356

148. löggjafarþing 2017–2018.

Þingskjal 1356 - 677. mál.

Stjórnartillaga.

Tillaga til þingsályktunar

um samþykki til frestunar á fundum Alþingis samkvæmt 1. mgr. 23. gr. stjórnarskrárinnar.

Frá forsætisráðherra.

Alþingi ályktar að veita samþykki til þess að fundum þingsins verði frestað frá 18. júlí 2018 til 11. september 2018.
Samstarfsverkefni Alþingis og Hins íslenska bókmenntafélags í tilefni af 100 ára fullveldisafmæli Íslands Þingsályktun - þingskjal nr. 1362

148. löggjafarþing 2017–2018.

Nr. 31/148.

Þingskjal 1362 - 676. mál.

Þingsályktun um samstarfsverkefni Alþingis og Hins íslenska bókmenntafélags í tilefni af 100 ára fullveldisafmæli Íslands.

Alþingi ályktar að ganga til samstarfs við Hið íslenska bókmenntafélag um útgáfu tveggja ritverka:

a. verks um Þingvelli í íslenskri myndlist,

b. nýs yfirlitsverks um sögu íslenskra bókmennta frá landnámi til 21. aldar.

Alþingi ályktar enn fremur að styðja útgáfuna fjárhagslega með árlegum fjárveitingum þar til verkefnunum er lokið, á grundvelli samnings sem gerður verði þar um milli forsætisnefndar fyrir hönd Alþingis og Hins íslenska bókmenntafélags og mennta- og menningarmálaráðuneytið staðfesti.

Samþykkt á Alþingi 17. júlí 2018.
Frestun á fundum Alþingis Þingsályktun - þingskjal nr. 1363

148. löggjafarþing 2017–2018.

Nr. 30/148.

Þingskjal 1363 - 677. mál.

Þingsályktun um samþykki til frestunar á fundum Alþingis samkvæmt 1. mgr. 23. gr. stjórnarskrárinnar.

Alþingi ályktar að veita samþykki til þess að fundum þingsins verði frestað frá 18. júlí 2018 til 11. september 2018.

Samþykkt á Alþingi 17. júlí 2018.
Verkefni í tilefni af 100 ára fullveldisafmæli Íslands í þágu barna og ungmenna og rannsókna er stuðli að sjálfbærni auðlinda hafsins Þingsályktun - þingskjal nr. 1364

148. löggjafarþing 2017–2018.

Nr. 32/148.

Þingskjal 1364 - 675. mál.

Þingsályktun um verkefni í tilefni af 100 ára fullveldisafmæli Íslands í þágu barna og ungmenna og rannsókna er stuðli að sjálfbærni auðlinda hafsins.

Alþingi ályktar eftirfarandi, í tilefni af aldarafmæli sjálfstæðis og fullveldis Íslands:

a. Stofnaður verði Barnamenningarsjóður Íslands sem njóti framlaga af fjárlögum næstu fimm ár, 2019–2023, 100 millj. kr. á ári.

Barnamenningarsjóður Íslands hafi að markmiði að fjármagna og styrkja verkefni á sviði barnamenningar. Jafnframt verði lögð áhersla á verkefni sem efli samfélagsvitund og stuðli að lýðræðislegri þátttöku barna í samfélaginu og verkefni er stuðli að áframhaldandi innleiðingu barnasáttmálans, samnings Sameinuðu þjóðanna um réttindi barnsins. Annað hvert ár verði efnt til Barnaþings sem taki til umfjöllunar málefni tengd börnum og ungmennum og hagsmunum þeirra.

Forsætisráðherra skipi fimm manna stjórn sjóðsins og fimm varamenn. Stjórn sjóðsins tilkynni um úthlutun úr sjóðnum á degi barnsins ár hvert.

Forsætisráðherra setji nánari reglur um starfsemi sjóðsins að fengnum tillögum sjóðstjórnar. Reglurnar verði birtar í Stjórnartíðindum.

Rannís, Rannsóknamiðstöð Íslands, sjái um umsýslu og vörslu sjóðsins.

b. Hafin verði smíði hafrannsóknaskips með framlagi af fjárlögum næstu þrjú ár, 2019– 2021, sem skiptist þannig að 300 millj. kr. verði varið til hönnunar og undirbúnings á árinu 2019 og 1.600 millj. kr. hvort ár 2020 og 2021 til smíði skipsins. Sjávarútvegs- og landbúnaðarráðherra verði falin framkvæmd þessa.

Samþykkt á Alþingi 18. júlí 2018.